2004R0808 — SL — 20.11.2009 — 003.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B UREDBA EVROPSKEGA PARLAMENTA IN SVETA (ES) št. 808/2004 z dne 21. aprila 2004 o statističnih podatkih Skupnosti v zvezi z informacijsko družbo (Besedilo velja za EGP) (UL L 143, 30.4.2004, p.49)

spremenjena z:









▼B

UREDBA EVROPSKEGA PARLAMENTA IN SVETA (ES) št. 808/2004

z dne 21. aprila 2004

o statističnih podatkih Skupnosti v zvezi z informacijsko družbo

(Besedilo velja za EGP)







EVROPSKI PARLAMENT IN SVET EVROPSKE UNIJE STA – ob upoštevanju Pogodbe o ustanovitvi Evropske skupnosti in zlasti člena 285(1) Pogodbe, ob upoštevanju predloga Komisije, v skladu s postopkom iz člena 251 Pogodbe ( 1 ), ob upoštevanju naslednjega: (1) Evropski svet je na zasedanju v Lizboni marca 2000 postavil cilj za Evropo, in sicer, da bi v desetih letih postala najbolj konkurenčno in dinamično na znanju temelječe gospodarstvo na svetu. (2) Akcijski načrt eEvropa 2002, ki ga je potrdil Evropski svet na zasedanju v Feiri junija 2000, uveljavlja postopek določanja ciljev in zgledovalnega primerjanja, da bi Evropa čimprej ujela korak. (3) Evropski svet je na zasedanju v Sevilli junija 2002 potrdil Akcijski načrt eEvropa 2005, v katerem se zahteva pravna podlaga, ki zagotavlja redno in primerljivo zbiranje podatkov v državah članicah ter omogoča večjo uporabo uradnih statističnih podatkov o informacijski družbi. (4) Strukturni kazalci, ki se uporabljajo v letnem pomladanskem poročilu za Evropski svet, potrebujejo kazalce na podlagi skladnih statističnih podatkov s področja informacijske družbe. (5) Proces določanja meril uspešnosti eEvrope, ki se uporablja v okviru izvajanja akcijskih načrtov eEvrope, potrebuje kazalce na podlagi skladnih statističnih podatkov s področja informacijske družbe. (6) Službe Komisije vsako leto potrebujejo usklajene statistične podatke o uporabi informacijskih in komunikacijskih tehnologij (IKT) v podjetjih. (7) Službe Komisije vsako leto potrebujejo usklajene statistične podatke o uporabi IKT s strani posameznikov in gospodinjstev. (8) Zaradi hitro spreminjajoče se narave celotne informacijske družbe je treba zbrane podatke prilagoditi novim razvojnim dosežkom. To se lahko zagotovi z moduli določenega trajanja ter tako, da se z izvajanjem ukrepov omogočijo izboljšave, upoštevajoč vire držav članic in obremenitev enot poročanja, tehnično in metodološko izvedljivost ter zanesljivost rezultatov. (9) Za pripravo posebnih statističnih podatkov Skupnosti veljajo določbe iz Uredbe Sveta (ES) št. 322/97 z dne 17. februarja 1997 o statistiki Skupnosti ( 2 ). (10) Ker države članice cilja predlaganih ukrepov, in sicer vzpostavitve skupnega okvirja za sistematično pripravo statističnih podatkov Skupnosti, ne morejo zadovoljivo doseči in ker jih je zaradi njihovega obsega ali učinkov laže doseči na ravni Skupnosti, lahko Skupnost sprejme ukrepe v skladu z načelom subsidiarnosti iz člena 5 Pogodbe. V skladu z načelom sorazmernosti iz navedenega člena ta uredba ne presega okvirjev, potrebnih za doseganje tega cilja. (11) Ukrepe za izvajanje te uredbe je treba sprejeti v skladu s Sklepom Sveta 1999/468/ES z dne 28. junija 1999, ki določa postopke za izvajanje izvedbenih pooblastil, dodeljenih Komisiji ( 3 ). (12) Po opravljenem posvetu z Odborom za statistični program, ustanovljenim s Sklepom Sveta 89/382/EGS (Euratom) ( 4 ), v skladu s členom 3 navedenega sklepa – ob upoštevanju naslednjega: SPREJELA NASLEDNJO UREDBO:







Člen 1

Cilj

Cilj te uredbe je vzpostaviti skupni okvir za sistematično pripravo statističnih podatkov Skupnosti o informacijski družbi.

Člen 2

Opredelitve

Za namen te uredbe:

(a) se za „statistične podatke Skupnosti“ uporablja zadevna opredelitev iz člena 2 Uredbe (ES) št. 322/97;

(b) se za „pripravo statističnih podatkov Skupnosti“ uporablja zadevna opredelitev iz člena 2 Uredbe (ES) št. 322/97;

(c) „referenčno obdobje“ pomeni obdobje, na katerega se podatki nanašajo;

(d) „referenčno leto“ pomeni referenčno koledarsko leto;

(e) „obdobje zbiranja“ pomeni obdobje, določeno z izvedbenimi ukrepi, v katerem se zbirajo podatki.

Člen 3

Področje uporabe

▼M3

1. Statistični podatki, ki se zbirajo, vključujejo informacije, ki so koristne za strukturne kazalnike in potrebne za primerjavo političnih strategij Skupnosti o razvoju evropskega informacijskega prostora, poslovnih inovacij in evropske informacijske družbe, kakor je okvir za primerjalno analizo i2010 in njegov nadaljnji razvoj v okviru lizbonske strategije, kakor tudi druge informacije, potrebne za zagotovitev enotne podlage za analizo informacijske družbe.

▼B

2. Statistični podatki se razvrstijo kot moduli v skladu s prilogama I in II.

Člen 4

Moduli

Moduli v tej uredbi obsegajo naslednja področja:

— podjetja in informacijsko družbo po Prilogi I,

— posameznike, gospodinjstva in informacijsko družbo po Prilogi II.

Člen 5

Metodološki priročnik

Komisija ob tesnem sodelovanju z državami članicami pripravi metodološki priročnik – ki ga po potrebi prilagodi z novimi izvedbenimi ukrepi – v katerem so navedena priporočena navodila v zvezi s statističnimi podatki Skupnosti, pripravljenimi v skladu s to uredbo.

▼M3

Člen 6

Obdelava, pošiljanje in posredovanje podatkov

1. Države članice Komisiji (Eurostatu) pošiljajo podatke in metapodatke, ki jih zahtevajo ta uredba in njeni izvedbeni ukrepi, v skladu s členom 21 Uredbe (ES) št. 223/2009 Evropskega parlamenta in Sveta z dne 11. marca 2009 o evropski statistiki ( 5 ) o pošiljanju zaupnih podatkov.

2. Države članice pošiljajo podatke in metapodatke, ki jih zahteva ta uredba, v elektronski obliki v skladu s standardom medsebojne izmenjave, o katerem se dogovorijo Komisija in države članice.

3. Poglavje V Uredbe (ES) št. 223/2009 se uporablja za obdelavo in posredovanje zaupnih podatkov.

Člen 7

Kakovost statistike in poročila

1. Države članice zagotovijo kakovost poslanih podatkov.

2. Za namen te uredbe se uporabljajo merila kakovosti, določena v členu 12(1) Uredbe (ES) št. 223/2009.

3. Države članice Komisiji (Eurostatu) vsako leto predložijo poročilo o kakovosti poslanih podatkov in opravljenih morebitnih metodoloških spremembah. Poročilo predložijo en mesec po tem, ko so bili poslani podatki.

▼M2

Člen 8

Izvedbeni ukrepi

1. Ukrepi za izvedbo modulov iz te uredbe zadevajo izbor in opis, prilagoditev in preoblikovanje področij in njihovih spremenljivk, obseg, referenčna obdobja in razčlenitev spremenljivk, pogostnost in časovno razporeditev zbiranja podatkov ter skrajne roke za pošiljanje podatkov.

2. Komisija sprejme izvedbene ukrepe, vključno s prilagoditvenimi in posodobitvenimi ukrepi, ki upoštevajo ekonomske in tehnične spremembe. Ti ukrepi, namenjeni spreminjanju nebistvenih določb te uredbe, med drugim z njenim dopolnjevanjem, se sprejmejo v skladu z regulativnim postopkom s pregledom iz člena 9(2), upoštevajoč vire držav članic in obremenitev enot poročanja, tehnično in metodološko izvedljivost ter zanesljivost rezultatov.

3. Izvedbeni ukrepi se pripravijo vsaj devet mesecev pred začetkom obdobja zbiranja podatkov.

Člen 9

Postopek v odboru

1. Komisiji pomaga Odbor za statistični program.

2. Pri sklicevanju na ta odstavek se uporabljata člen 5a(1) do (4) in člen 7 Sklepa 1999/468/ES, ob upoštevanju določb člena 8 Sklepa.

▼B

Člen 10

Financiranje

1. Komisija vsaj prvo leto – v katerem statistične podatke Skupnosti iz izvedbenih ukrepov, sprejetih v skladu s to uredbo, pripravljajo države članice – s finančnimi prispevki pomaga državam članicam pri stroških priprave, obdelave in pošiljanja teh statističnih podatkov. Znesek finančnega prispevka ne sme presegati 90 % teh stroškov.

2. Pogoji in postopki za finančni prispevek in njegovo izplačilo ter nadzor so v skladu z Uredbo Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za skupni proračun Evropskih skupnosti ( 6 ).

3. Če to dopuščajo proračunske razmere, Komisija še naprej daje finančne prispevke državam članicam, da bi jim pomagala nadomestiti stroške priprave statističnih podatkov v naslednjih letih.

4. Proračunski organ odobri proračunska sredstva, ki so na voljo za te finančne prispevke, v okviru letnih proračunskih postopkov Evropskih skupnosti.

Člen 11

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

▼M3









PRILOGA I

modul 1: podjetja in informacijska družba

1. Cilji

Cilj tega modula je pravočasno zbiranje statističnih podatkov o podjetjih in informacijski družbi. Ta modul določa okvir za zahteve v smislu zajetja, trajanja in pogostosti, zajetih temah, razčlenitve zbranih podatkov, način posredovanja podatkov in kakršnih koli potrebnih pilotnih študij ali študij o izvedljivosti.

2. Zajetje

Ta modul zajema poslovne dejavnosti iz področij C do N in R ter oddelek 95 statistične klasifikacije gospodarskih dejavnosti v Evropski skupnosti (NACE Rev. 2).

Statistični podatki se pripravijo za enote podjetij.

3. Trajanje in pogostost zbiranja podatkov

Statistični podatki bodo zbrani vsako leto za največ 15 referenčnih let od 20. maja 2004. Ni nujno, da bo treba vse spremenljivke zagotoviti vsako leto; pogostost predložitve za vsako spremenljivko bo določena z dogovorom v okviru izvedbenih ukrepov iz člena 8.

4. Zajeta področja

Spremenljivke, ki se zbirajo, se pripravijo na podlagi naslednjega seznama področij:

— sistemi IKT in njihova uporaba v podjetjih,

— uporaba interneta in drugih elektronskih omrežij v podjetjih,

— e-trgovanje,

— e-poslovanje in organizacijski vidiki,

— uporaba IKT v podjetjih za izmenjavo informacij in storitev z vladami in javnimi upravami (e-uprava),

— usposobljenost za IKT v enoti podjetja in potreba po znanju na področju IKT,

— ovire za uporabo IKT, interneta in drugih elektronskih omrežij ter e-trgovanja in e-poslovanja,

— izdatki in investicije v IKT,

— varnost IKT in zaupanje vanje,

— uporaba IKT in njihov vpliv na okolje (okolju prijazne IKT),

— dostop do interneta in drugih omrežnih tehnologij ter njihova uporaba za povezovanje predmetov in naprav (internet stvari),

— dostop do tehnologij, ki omogočajo priključitev na internet ali druga omrežja od koder koli in kadar koli (vsenavzoča povezljivost), in njihova uporaba.

Vsako leto ne bodo zajeta vsa področja.

5. Razčlenitve predloženih podatkov

Vse razčlenitve ne bodo nujno potrebne vsako leto; potrebne razčlenitve bodo pripravljene na podlagi naslednjega seznama, ob upoštevanju značilnosti statističnih enot, pričakovane kakovosti statističnih podatkov in velikosti vzorca. O razčlenitvah bo dosežen dogovor v okviru izvedbenih ukrepov:

— po velikostnih razredih,

— po dejavnostih NACE,

— po regijah: regionalne razčlenitve bodo omejene na največ tri skupine.

6. Način posredovanja podatkov

Države članice bodo posredovale agregirane podatke Komisiji (Eurostatu).

7. Študije o izvedljivosti in pilotne študije

Kadar koli se ugotovijo pomembne nove potrebe po podatkih ali se zahtevajo novi, zapleteni kazalniki, Komisija pripravi študije o izvedljivosti ali pilotne študije, ki jih države članice prostovoljno izvedejo pred vsakršnim zbiranjem podatkov. S temi študijami se bo ocenila izvedljivost pridobivanja zadevnih podatkov, upoštevajoč koristi razpoložljivosti podatkov glede na stroške zbiranja in obremenitev poročevalskih enot. Rezultati teh študij o izvedljivosti ali pilotnih študij bodo prispevali k opredelitvi novih kazalnikov.









PRILOGA II

Modul 2: Posamezniki, gospodinjstva in informacijska družba

1. Cilji

Cilj tega modula je pravočasno zbiranje statističnih podatkov o posameznikih, gospodinjstvih in informacijski družbi. Ta modul določa okvir za zahteve v smislu zajetja, trajanja in pogostosti, zajetih področij, demografskih spremenljivk za predložene podatke, način posredovanja podatkov in kakršnih koli potrebnih pilotnih študij ali študij o izvedljivosti.

2. Zajetje

Ta modul zajema statistične podatke o posameznikih in gospodinjstvih.

3. Trajanje in pogostost zbiranja podatkov

Statistični podatki bodo zbrani vsako leto za največ 15 referenčnih let od 20. maja 2004. Ni nujno, da bo treba vse spremenljivke zagotoviti vsako leto; pogostost predložitve za vsako spremenljivko bo določena z dogovorom v okviru izvedbenih ukrepov iz člena 8.

4. Zajeta področja

Spremenljivke, ki se zbirajo, se pripravijo na podlagi naslednjega seznama področij:

— dostop posameznikov in/ali gospodinjstev do IKT in njihova uporaba,

— uporaba interneta in drugih elektronskih omrežij za različne namene s strani posameznikov in/ali gospodinjstev,

— varnost IKT in zaupanje vanje,

— usposobljenost za IKT in strokovno znanje o IKT,

— ovire za uporabo IKT in interneta,

— zaznani učinki uporabe IKT na posameznike in/ali gospodinjstva,

— uporaba IKT s strani posameznikov za izmenjavo informacij in storitev z vladami in javnimi upravami (e-uprava),

— dostop do tehnologij, ki omogočajo priključitev na internet ali druga omrežja od koder koli in kadar koli (vsenavzoča povezljivost), in njihova uporaba.

Vsako leto ne bodo zajeta vsa področja.

5. Demografske spremenljivke predloženih podatkov

Ni nujno, da bo treba vsako leto zagotoviti podatke o vseh demografskih spremenljivkah; o potrebnih demografskih spremenljivkah bo dosežen dogovor v okviru izvedbenih ukrepov, pripravijo pa se na podlagi naslednjega seznama:

(a) statistični podatki o gospodinjstvih: — po vrsti gospodinjstva, — po dohodkovni skupini, — po regiji;

(b) statistični podatki o posameznikih: — po starostni skupini, — po spolu, — po stopnji izobrazbe, — po zaposlenosti, — po dejanskem zakonskem stanu, — po državi rojstva, državljanstvu, — po regiji.

6. Način posredovanja podatkov

Države članice bodo Komisiji (Eurostatu) posredovale posamezne podatkovne zapise, ki ne bodo omogočali neposredne identifikacije zadevnih statističnih enot.

7. Študije o izvedljivosti in pilotne študije

Kadar koli se ugotovijo pomembne nove potrebe po podatkih ali se zahtevajo novi, zapleteni kazalniki, Komisija pripravi študije o izvedljivosti ali pilotne študije, ki jih države članice prostovoljno izvedejo pred vsakršnim zbiranjem podatkov. S temi študijami se bo ocenila izvedljivost pridobivanja zadevnih podatkov, upoštevajoč koristi razpoložljivosti podatkov glede na stroške zbiranja in obremenitev poročevalskih enot. Rezultati teh študij o izvedljivosti ali pilotnih študij bodo prispevali k opredelitvi novih kazalnikov.